Det er et af tidens store mysterier. Mens den sociale ulighed bliver mere og mere fremtrædende i de økonomiske statistikker, fylder spørgsmålet mindre og mindre i den offentlige debat. Meningsmålinger viser, at danskernes bekymring for det ulige samfund falder, alt imens den reelle ulighed stiger.

Men det er ikke kun økonomisk og mentalt, at borgerne er på vej væk fra hinanden – også i fysisk forstand lever og bor danskerne mere opsplittet end nogensinde: Mens Udkantsdanmark er ved at blive et reservat for underklassen, buldrer resten af nationen frem i byerne. Udviklingen har for alvor taget fart inden for de seneste ti år, og det er nu begyndt at true den nationale sammenhængskraft, mener Erik Jørgen Hansen, tidligere forskningsprofessor ved DPU og forskningsleder ved SFI.

Han har gennem et langt forskerliv beskæftiget sig indgående med social ulighed og dens konsekvenser og tegner i en ny bog, ’Hvordan kan vi bekæmpe social ulighed, igen?’, en dyster diagnose af sin samtid. Han mener kun, der er én løsning, og det er en massiv omfordeling af de samlede ressourcer i samfundet: